b'\n_START_ARTICLE_\nKari Ylianttila\n_START_SECTION_\nSkakalna kariera\n_START_PARAGRAPH_\nPrvi\xc4\x8d je nastopil leta 1971 na Novoletni turneji v Innsbrucku. Leta 1978 je Novoletno turnejo tudi osvojil, potem ko je zmagal na tekmi v Bischofshofnu._NEWLINE_Po tem uspehu se skakalnemu vrhu ni ve\xc4\x8d pribli\xc5\xbeal, zato je po sezoni 1981/82 kon\xc4\x8dal tekmovalno kariero.\n_START_SECTION_\nTrenersko delo\n_START_PARAGRAPH_\nNato se je posvetil trenerskemu delu, v letih 1987 do 1994 je bil glavni trener finske reprezentance, ki je na \xc4\x8delu z izjemnim Mattijem Nyk\xc3\xa4nenom osvajala najvi\xc5\xa1ja mesta tako v svetovnem pokalu kot tudi na svetovnih prvenstvih._NEWLINE_Leta 1994 je prevzel delo glavnega trenerja v ameri\xc5\xa1ki reprezentanci z nalogo, da sestavi \xc4\x8dim bolj konkuren\xc4\x8dno ekipo za olimpijske igre v Salt Lake Cityju leta 2002. To mu je delno tudi uspelo s skakalcema Alanom Albornom ter Clintom Jonesom. Alborn je dosegel najbolj\xc5\xa1o ameri\xc5\xa1ko uvrstitev v svetovnem pokalu po Miku Hollandu, saj je bil v sezoni 2001/02 \xc4\x8detrti in \xc5\xa1esti na tekmah v Engelbergu. Uvrstitev skakalcev na olimpijskih igrah sta bili 11. mesti Alborna na srednji skakalnici ter ekipe na veliki skakalnici._NEWLINE_V sezoni 2004/05 je bil glavni trener \xc5\xa1vedske reprezentance, nato pa je prevzel japonsko ekipo, z nalogo, da pomladi reprezentanco, saj so v njej nastopali sami veterani kot so Noriaki Kasai, Kazujo\xc5\xa1i Funaki in Takanobu Okabe. Na \xc4\x8delu Japoncev je bil pet let, vse do leta 2010.'